A Dance with Dragons
Atunci când a început seria, Martin intenționa ca "The Winds of Winter" să fie ultima carte a (pe atunci) trilogiei "Cântec de gheață și foc". Odată cu extinderea seriei, Martin a decis că această carte va fi urmată de un ultim roman, "A Dream of Spring". În luna iunie a anului 2010, Martin a terminat patru capitole din "The Winds of Winter", prezentate din perspectiva personajelor Sansa Stark, Arya Stark și Arianne Martell. O lună mai târziu a adăugat un capitol despre Aeron Greyjoy, mutat din "Dansul dragonilor" în "The Winds of Winter", acumulând în jur de 100 de pagini complete de manuscris. După publicarea "Dansului dragonilor" în vara anului 2011, Martin a anunțat că va începe să lucreze din nou la serie începând cu luna ianuarie a anului următor, intervalul de timp rămas urmând să-l petreacă în turneele de promovare a cărții în Statele Unite și pe mapamond, precum și participând la diverse convenții. El a continuat colaborarea cu Elio Garcia și Linda Antonnsen la ghidul ilustrat "The World of Ice and Fire" și la istoria Westerosului, pe care ar fi vrut la un moment dat să le termine până la sfârșitul anului 2011. El a mai lucrat și la o poveste a cărei acțiune se petrece în Westeros, a patra nuvelă a seriei "Tales of Dunk and Egg" (cu titlul provizoriu "The She-Wolves of Winterfell"), care urmează să apară într-o antologie. La un an de la preconizata publicare, ea va fi publicată de către Bantam Spectra împreună cu celelalte trei nuvele ale seriei într-un volum conceput sub forma unui roman de sine stătător.